b"\n_START_ARTICLE_\nFita Cartoixana I\n_START_PARAGRAPH_\nLa Fita Cartoixana I es troba al Parc de la Serralada Litoral, concretament a Martorelles (el Vall\xc3\xa8s Oriental).\n_START_SECTION_\nDescripci\xc3\xb3\n_START_PARAGRAPH_\n\xc3\x89s una antiga fita de pedra, probablement de les emprades per delimitar les finques de la Cartoixa de Montalegre. Les propietats dels cartoixans s'estenien des de La Conreria fins a pr\xc3\xa0cticament el Coll de Parpers. Aquestes fites normalment tenen esculpits motius religiosos al davant i, en alguns casos, tamb\xc3\xa9 hi ha gravats al darrere. Els elements m\xc3\xa9s comuns s\xc3\xb3n la creu i dos xiprers (s\xc3\xadmbol de la immortalitat)._NEWLINE_N'hi ha for\xc3\xa7a fites cartoixanes escampades per tota la Serralada Litoral, encara que moltes s\xc3\xb3n simples paral\xc2\xb7lelep\xc3\xadpedes de pedra sense cap atractiu especial. La Fita Cartoixana I t\xc3\xa9 a la part anterior la t\xc3\xadpica creu i els dos xiprers. A la part posterior hi ha uns angles dels quals desconeixem el significat exacte. Una teoria \xc3\xa9s que tal vegada tenen a veure amb el cens que havien de cobrar els cartoixans, prestacions agr\xc3\xa0ries o drets dominicals, com el tempteig.\n_START_SECTION_\nAcc\xc3\xa9s\n_START_PARAGRAPH_\n\xc3\x89s ubicada a Martorelles: a peu de pista, a la mateixa banda que el Dolmen de Can Gurri i uns 80 metres al nord. Les redu\xc3\xafdes dimensions i el seu color grisenc la poden fer passar desapercebuda. Coordenades: x=440020 y=4596621 z=396."